અલકા સિંહ (કંગના રનોટ) ગ્વાલિયરમાં રહે છે. સ્વભાવે તે ભારોભાર આક્રમક અને નિષ્ઠુર છે. તેને માત્ર બંદૂકની ભાષા બોલતાં આવડે છે. જો રાજકારણ તેની કરીઅર ન બની હોત તો ચોક્કસ તે ચંબલમાં ડાકુરાણી બનીને ફરતી હોત. આ જ કારણે ગ્વાલિયરના લોકોએ અલકાને રિવૉલ્વર રાનીનું બિરુદ આપ્યું છે. આ રિવૉલ્વર રાનીને જો કોઈ શાંત કરી શકે એમ હોય તો તે એકમાત્ર તેનો બૉયફ્રેન્ડ રોહન મેહરા (વીર દાસ) છે. બૉલીવુડનો રાઇઝિંગ સ્ટાર રોહન અલકાને પ્રેમ કરે છે એના કરતાં અલકાથી તે ડરે વધુ છે. વારતહેવારે અલકા રોહનને મુંબઈથી ગ્વાલિયર બોલાવે છે અને તેની સાથે જબરદસ્તીની ડેટ પણ માણે છે. બધું હૅપી-હૅપી ચાલી રહ્યું છે અને એ દરમ્યાન ઇલેક્શન આવે છે અને એમાં લાંબા સમય પછી પહેલી વાર અલકા હારી જાય છે અને તેની દુશ્મન રહેલી તોમર પાર્ટી જીતી જાય છે. હવે બદલો લેવાનો સમય આવ્યો છે, પણ અલકાની સામે સીધો બદલો લેવાને બદલે તોમર પાર્ટીના લીડર (પીયૂષ મિશ્રા) પહેલાં તેને માનસિક રીતે તોડી નાખવા માગે છે. આ જ હેતુથી પાર્ટીના લોકો મુંબઈથી અલકાના બૉયફ્રેન્ડને કિડનૅપ કરાવી લે છે. તેમની ઇચ્છા રોહનને મારી નાખવાની છે. તેને મારી નાખવાની લગભગ તૈયારી થઈ ગઈ છે પણ ત્યારે અચાનક જ અલકા બધી શેહશરમ છોડીને લિટરલી ડાકુરાણીની જેમ તોમર પાર્ટીના કિલ્લા જેવા ઘરમાં પોતાના જૂથના લોકો સાથે ઘૂસી જાય છે અને રોહનને બચાવી લે છે. જોકે વાત અહીં પૂરી નથી થતી. પોતાનું શાસન હોવા છતાં રિવૉલ્વર રાની આવીને તેના બૉયફ્રેન્ડને છોડાવી ગઈ એ વાતથી છંછેડાયેલી તોમર પાર્ટી હવે રિવૉલ્વર રાનીને ખતમ કરવાના મૂડમાં આવી જાય છે અને અલકાને જ્યાં જુઓ ત્યાં ઠાર મારવાનો ઑર્ડર પોતાના માણસોને આપી દે છે.